
Nr. 1-6/26-14
KOMBINĒTO MĀCĪBU ĪSTENOŠANAS UN ORGANIZĒŠANAS KĀRTĪBA
Izdota saskaņā ar Ministru kabineta 2026. gada 25. augusta noteikumu Nr. 510 “Kombinēto mācību īstenošanas un organizēšanas kārtība” 9.3. apakšpunktu un 12. punktu
I. Vispārīgie jautājumi

1. Kombinēto mācību īstenošanas un organizēšanas kārtība Jelgavas tehnikumā (turpmāk - Tehnikums (turpmāk - Kārtība) nosaka kombinēto mācību plānošanas, organizēšanas, īstenošanas, uzskaites un uzraudzības kārtību Tehnikumā.
2. Kārtības mērķis ir nodrošināt kvalitatīvu, efektīvu, pilnvērtīgu, iekļaujošu un drošu mācību procesu, mērķtiecīgi apvienojot klātienes, attālinātas, tiešsaistes un tehnoloģiju papildinātas mācības.

3. Kārtībā lietotie termini:

3.1. attālinātas mācības - pedagoga vadīts mācību process, kurā pedagogs un izglītojamais mācību procesā piedalās, neatrodoties vienā fiziskā vietā;

3.2. tiešsaistes mācības - pedagoga vadīts mācību process, kurā pedagogs un izglītojamie mācību procesā piedalās, izmantojot informācijas un komunikācijas tehnoloģijas;

3.3. tehnoloģiju papildinātas mācības - pedagoga vadīts mācību process, kurā tehnoloģijas ir galvenais līdzeklis pedagoga un izglītojamā mijiedarbības nodrošināšanai un mācību satura apguvei, pedagogam un izglītojamajam atrodoties vienā fiziskā vietā.

4. Kombinētās mācības organizē un īsteno tā, lai nodrošinātu izglītības programmā noteikto sasniedzamo mācīšanās rezultātu apguvi, attīstītu caurviju prasmes un sekmētu diferencētu, personalizētu un starpdisciplināru mācību procesu.

5. Šī Kārtība nav attiecināma uz darba vidē balstītām mācībām un citiem gadījumiem, kuros Ministru kabineta noteikumi Nr. 510 nav piemērojami.

II. Kombinēto mācību apjoms

6. Profesionālās vidējās izglītības un tālākizglītības programmās kombinētās mācības kā attālinātas mācības vai tiešsaistes mācības var īstenot līdz 20 procentiem no izglītības programmas kopējā stundu apjoma.

7. Mācību gada laikā attālinātas un tiešsaistes mācības īsteno vismaz divās izglītības programmas sastāvdaļās - mācību priekšmetos (kursos), moduļos vai praksēs - un nepārsniedz 30 procentus no konkrētajam mācību priekšmetam (kursam) vai modulim noteiktā apjoma.

8. Tehnoloģiju papildinātas mācības klātienē organizē atbilstoši mācību procesa vajadzībām un sasniedzamajiem mācīšanās rezultātiem.

9. Attālināti vai tiešsaistē neīsteno valsts pārbaudes darbus, izņemot gadījumu, ja normatīvajos aktos par konkrētā valsts pārbaudījuma organizēšanu noteikts citādi.

10. Mācību stundas un nodarbības, kurās sasniedzamo mācīšanās rezultātu apguvei nepieciešama izglītojamā fiziska klātbūtne, praktiska darbība, darbs ar speciālu aprīkojumu, laboratoriju, darbnīcu vai paaugstināta riska darba līdzekļiem, īsteno klātienē, ja normatīvajos aktos vai izglītības programmā nav noteikts citādi.

III. Kombinēto mācību plānošana

11. Kombinētās mācības plāno mērķtiecīgi, izvērtējot sasniedzamos mācīšanās rezultātus, izglītojamo sagatavotību patstāvīgam darbam, mācību priekšmeta vai moduļa specifiku, pieejamos digitālos resursus un tehnisko nodrošinājumu.

12. Pedagogs, plānojot kombinētās mācības:

12.1. nosaka sasniedzamos mācīšanās rezultātus;

12.2. izvēlas piemērotāko mācību formu un metodes;

12.3. nosaka izglītojamajam veicamos uzdevumus un to izpildes termiņus;

12.4. paredz atgriezeniskās saites sniegšanas veidu un laiku;

12.5. izvērtē nepieciešamo tehnisko nodrošinājumu;

12.6. ievēro izglītojamo kopējo mācību slodzi un saprātīgu ekrānlaiku.

13. Mācību priekšmetu (kursu), moduļu vai stundu (nodarbību) sarakstā norāda tās stundas vai nodarbības, kuras kombinēto mācību ietvaros plānots īstenot attālināti vai tiešsaistē.

14. Kombinēto mācību apjomu un tā atbilstību šīs Kārtības II nodaļā noteiktajiem ierobežojumiem koordinē direktora vietnieks izglītības jomā sadarbībā ar izglītības metodiķiem un pedagogiem.

15. Pedagogi savstarpēji sadarbojas, lai vienā dienā nepieļautu nesamērīgu izglītojamo patstāvīgā darba, tiešsaistes nodarbību un ekrānlaika slodzi.

16. Informāciju par plānotajām attālinātajām vai tiešsaistes mācībām savlaicīgi norāda mācību stundu sarakstā, Mykoob un/vai citā Tehnikuma noteiktajā digitālajā vidē.

IV. Digitālā vide un mācību līdzekļi

17. Tehnikuma oficiālā vide mācību procesa uzskaitei, informācijas apritei, kavējumu reģistrēšanai un saziņai ir Mykoob, ja Tehnikumā nav noteikts cits risinājums konkrētai funkcijai.

18. Kombinēto mācību organizēšanai pedagogs atbilstoši mācību mērķim var izmantot Tehnikuma atbalstītas digitālās platformas un rīkus, tostarp Microsoft 365, Microsoft Teams, skolo.lv, Uzdevumi.lv, Zoom un citus saskaņotus digitālos mācību līdzekļus.

19. Pedagogs digitālajā vidē norāda mācību stundas vai nodarbības tēmu, veicamo uzdevumu vai sasniedzamo rezultātu, nepieciešamos mācību materiālus, uzdevuma izpildes termiņu un, ja nepieciešams, pieslēgšanās informāciju tiešsaistes nodarbībai.

20. Digitālo rīku izmantošanā pedagogi un izglītojamie ievēro personas datu aizsardzības, autortiesību, informācijas drošības, kiberdrošības un Tehnikuma informācijas sistēmu lietošanas prasības.

21. Tiešsaistes mācību nodarbību audio vai video ierakstīšana pieļaujama tikai atbilstoši normatīvo aktu prasībām un ar pedagoga saskaņojumu.

22. Pieslēgšanās dati, paroles un saites uz slēgtām mācību vidēm nav nododamas nepiederošām personām.

V. Tehniskā nodrošinājuma apzināšana un nodrošināšana

23. Tehnikums apzina izglītojamo iespējas piedalīties kombinētajās mācībās, tai skaitā piemērotas ierīces, interneta pieslēguma, nepieciešamās programmatūras un citu tehnisko līdzekļu pieejamību.

24. Tehniskā nodrošinājuma apzināšanu koordinē grupas audzinātājs sadarbībā ar direktores vietnieci informācijas un komunikāciju tehnoloģiju un inovāciju jomā.
25. Ja izglītojamajam nav kombinēto mācību īstenošanai nepieciešamā tehniskā nodrošinājuma, viņš par to savlaicīgi informē grupas audzinātāju vai attiecīgā mācību priekšmeta vai moduļa pedagogu.

26. Tehnikums savu resursu iespēju robežās nodrošina izglītojamajam piekļuvi nepieciešamajiem tehniskajiem līdzekļiem vai piedāvā alternatīvu risinājumu mācību satura apguvei.

27. Tehniskā nodrošinājuma trūkums pats par sevi nevar būt par pamatu izglītojamā mācību sasniegumu pazemināšanai.

VI. Izglītojamo dalības un uzdevumu izpildes uzskaite

28. Izglītojamo dalību kombinētajās mācībās pedagogs uzskaita Mykoob. 
29. Tiešsaistes nodarbībā izglītojamā dalību apliecina pieslēgšanās nodarbībai un līdzdalība pedagoga organizētajā mācību procesā.

30. Attālinātajās mācībās izglītojamā dalību apliecina pedagoga noteiktā uzdevuma izpilde un iesniegšana noteiktajā termiņā vai cita iepriekš noteikta līdzdalības forma.

31. Ja izglītojamais nav piedalījies tiešsaistes nodarbībā vai nav izpildījis attālināti uzdoto darbu noteiktajā termiņā, pedagogs rīkojas atbilstoši Tehnikuma kavējumu uzskaites un mācību sasniegumu vērtēšanas kārtībai.

32. Pedagogs nodrošina izglītojamajam iespēju saņemt atgriezenisko saiti par attālināti veiktajiem mācību uzdevumiem.

VII. Rīcība tehnisku problēmu gadījumā

33. Ja izglītojamā dalība kombinētajās mācībās tehnisku iemeslu dēļ nav iespējama vai tiek traucēta, izglītojamais iespējami drīz informē pedagogu, izmantojot Mykoob vai citu pieejamu Tehnikuma saziņas kanālu.

34. Pedagogs tehnisku traucējumu gadījumā atbilstoši situācijai nosaka citu uzdevuma izpildes termiņu, nodrošina mācību materiālu citā pieejamā formā, piedāvā konsultāciju vai informē grupas audzinātāju.

35. Ja tehniskas problēmas skar būtisku izglītojamo grupas daļu, pedagogs maina attiecīgās nodarbības darba organizāciju, nodrošinot sasniedzamā rezultāta apguvi citā veidā.

36. Ja izglītojamā tehniskās problēmas ir ilgstošas, grupas audzinātājs sadarbībā ar Tehnikuma administrāciju un atbildīgajiem speciālistiem organizē piemērotu risinājumu.

VIII. Rīcība atkārtotas vai sistemātiskas nepiedalīšanās gadījumā

37. Ja izglītojamais atkārtoti vai sistemātiski nepiedalās kombinētajās mācībās, pedagogs informē grupas audzinātāju.

38. Grupas audzinātājs noskaidro nepiedalīšanās iemeslus, sazinās ar izglītojamo un nepilngadīga izglītojamā gadījumā - ar izglītojamā likumisko pārstāvi, kā arī nepieciešamības gadījumā informē Tehnikuma administrāciju un atbalsta personālu.

39. Ja atkārtota vai sistemātiska nepiedalīšanās var liecināt par iespējamu risku nepilngadīga izglītojamā drošībai vai labklājībai, Tehnikuma darbinieki rīkojas atbilstoši normatīvajiem aktiem un Tehnikuma iekšējiem noteikumiem par izglītojamo drošību un vardarbības novēršanu.

IX. Mācību sasniegumu vērtēšana

40. Izglītojamo mācību sasniegumu vērtēšanu kombinētajās mācībās veic saskaņā ar Tehnikuma izglītojamo mācību sasniegumu vērtēšanas kārtību.

41. Pedagogs pirms formatīvā vērtēšanas darba informē izglītojamos par sasniedzamo rezultātu, vērtēšanas kritērijiem, darba izpildes un iesniegšanas kārtību, kā arī atļautajiem informācijas avotiem un digitālajiem rīkiem.

42. Pedagogs izvēlas tādus vērtēšanas veidus, kas nodrošina iespējami objektīvu izglītojamā zināšanu, prasmju un kompetenču novērtējumu un akadēmiskā godīguma ievērošanu.

43. Summatīvās vērtēšanas darbus organizē klātienē, ja normatīvajos aktos vai izglītības programmā nav noteikts citādi.

X. Izglītojamā pienākumi

44. Izglītojamais kombinēto mācību laikā:

44.1. regulāri seko informācijai Mykoob un citās Tehnikuma noteiktajās mācību vidēs;

44.2. piedalās pedagoga noteiktajās tiešsaistes nodarbībās;

44.3. noteiktajos termiņos izpilda un iesniedz mācību uzdevumus;

44.4. savlaicīgi informē pedagogu par tehniskām problēmām;

44.5. ievēro akadēmiskā godīguma, cieņpilnas saziņas un datu aizsardzības principus;

44.6. neizplata citu personu attēlus, audio vai video ierakstus bez tiesiska pamata;

44.7. aizsargā savus piekļuves datus un ievēro Tehnikuma informācijas sistēmu lietošanas noteikumus.

XI. Pedagoga pienākumi

45. Pedagogs kombinēto mācību laikā:

45.1. nodrošina izglītības programmai atbilstošu mācību saturu un skaidri formulē sasniedzamos mācīšanās rezultātus;

45.2. nodrošina izglītojamajiem saprotamu piekļuvi mācību materiāliem un atgriezenisko saiti;

45.3. ievēro izglītojamo vecumam un izglītības programmai atbilstošu mācību slodzi;

45.4. uzskaita izglītojamo dalību un savlaicīgi reaģē uz mācību vai tehniskajām grūtībām;

45.5. ievēro personas datu aizsardzības, autortiesību un informācijas drošības prasības;

45.6. nekavējoties rīkojas, ja konstatē apdraudējumu izglītojamā veselībai vai drošībai.

XII. Drošības prasības

46. Kombinēto mācību laikā ir spēkā Tehnikuma izglītojamo drošības un iekšējās kārtības prasības, ciktāl tās piemērojamas attiecīgajai mācību formai.

47. Pedagogs neuzdod attālināti veikt praktiskus uzdevumus, kuru izpilde bez tiešas pedagoga uzraudzības var radīt paaugstinātu risku izglītojamā vai citu personu veselībai vai drošībai.

48. Attālināti neveic uzdevumus, kuros bez atbilstošas uzraudzības jāizmanto bīstamas iekārtas, mehānismi, ķīmiskas vielas vai citi paaugstināta riska darba līdzekļi.

49. Organizējot ilgstošu darbu pie ekrāna, pedagogs mācību procesā paredz darba veidu maiņu un ievēro ergonomikas principus.

50. Ja kombinēto mācību laikā rodas aizdomas par izglītojamā veselības vai drošības apdraudējumu, pedagogs nekavējoties informē Tehnikuma administrāciju un rīkojas atbilstoši situācijai un Tehnikuma iekšējiem normatīvajiem aktiem.

51. Nepilngadīga izglītojamā veselības vai drošības apdraudējuma gadījumā tiek informēts izglītojamā likumiskais pārstāvis, ja vien tas nav pretrunā bērna drošības interesēm.

52. Ja pastāv tūlītējs apdraudējums personas dzīvībai vai veselībai, informē atbildīgos operatīvos dienestus, zvanot uz vienoto ārkārtas palīdzības izsaukumu numuru 112.

XIII. Rīcība vardarbības gadījumā

53. Ja kombinēto mācību laikā pedagogs vai cits Tehnikuma darbinieks konstatē iespējamu fizisku, emocionālu, seksuālu vai cita veida vardarbību pret izglītojamo vai rodas pamatotas aizdomas par vardarbību, darbinieks prioritāri rūpējas par izglītojamā tūlītēju drošību un nevilcinoties informē Tehnikuma administrāciju.

54. Rīcību iespējamas vardarbības gadījumā īsteno atbilstoši Tehnikuma iekšējiem normatīvajiem aktiem par vardarbības novēršanu, nepieciešamības gadījumā iesaistot atbalsta personālu un kompetentās valsts vai pašvaldības institūcijas.

55. Informāciju par iespējamu vardarbību apstrādā konfidenciāli un tikai tādā apjomā, kāds nepieciešams izglītojamā interešu un drošības aizsardzībai.

56. Ja iespējamais vardarbības veicējs ir nepilngadīgā izglītojamā likumiskais pārstāvis vai viņa informēšana var radīt papildu apdraudējumu bērnam, rīcību nosaka atbilstoši normatīvajiem aktiem un sadarbībā ar kompetentajām institūcijām.

XIV. Saziņa ar nepilngadīga izglītojamā likumiskajiem pārstāvjiem

57. Informācijas apmaiņu par nepilngadīga izglītojamā dalību kombinētajās mācībās galvenokārt nodrošina Mykoob vai cita Tehnikuma noteikta saziņas vide.

58. Individuālos jautājumos ar likumisko pārstāvi sazinās grupas audzinātājs, attiecīgā mācību priekšmeta vai moduļa pedagogs vai Tehnikuma administrācijas pārstāvis atbilstoši jautājuma būtībai.

59. Drošības vai veselības apdraudējuma gadījumā saziņu ar likumisko pārstāvi nodrošina iespējami operatīvi, izmantojot Tehnikuma rīcībā esošo kontaktinformāciju.

XV. Kombinēto mācību kvalitātes uzraudzība

60. Kombinēto mācību kvalitāti un noteiktā apjoma ievērošanu pārrauga direktora vietnieks izglītības jomā sadarbībā ar izglītības metodiķiem. 
61. Kombinēto mācību kvalitātes izvērtēšanā var izmantot mācību stundu vērošanu, pedagogu profesionālās sadarbības rezultātus, izglītojamo mācību sasniegumu analīzi, aptaujas, mācību platformu datus, dalības un kavējumu analīzi.

62. Izglītības metodiķi sniedz pedagogiem metodisko atbalstu kombinēto mācību plānošanā, digitālo rīku izmantošanā, starpdisciplināru mācību veidošanā un labās prakses pārnesē.

63. Nepieciešamības gadījumā Tehnikums organizē pedagogu profesionālo pilnveidi par kombinēto mācību metodiku, digitālo mācību līdzekļu un tiešsaistes platformu izmantošanu.

XVI. Rīcība apdraudējuma, ārkārtas un citās iepriekš neparedzētās situācijās

64. Apdraudējuma, ārkārtas vai citā iepriekš neparedzētā situācijā kombinētās mācības organizē atbilstoši normatīvajiem aktiem un Tehnikuma direktora rīkojumam.

65. Normatīvajos aktos paredzētajos apdraudējuma, ārkārtas vai citos iepriekš neparedzētos gadījumos šīs Kārtības II nodaļā noteiktos attālināto un tiešsaistes mācību īpatsvara ierobežojumus nepiemēro tādā apjomā, kā to paredz ārējais normatīvais regulējums.

66. Arī ārkārtas situācijā Tehnikums pēc iespējas nodrošina mācību procesa nepārtrauktību, izglītojamo un pedagogu drošību, piekļuvi mācību materiāliem, savlaicīgu informācijas apriti un atbalstu izglītojamajiem, kuriem nav nepieciešamā tehniskā nodrošinājuma.

XVII. Noslēguma jautājumi

67. Ar Kārtību iepazīstina Tehnikuma pedagogus un citus mācību procesā iesaistītos darbiniekus.

68. Izglītojamos ar Kārtību iepazīstina grupas audzinātājs, un Kārtība ir pieejama Tehnikuma noteiktajā informācijas vidē.

69. Nepilngadīgo izglītojamo likumiskajiem pārstāvjiem informācija par Kārtību ir pieejama Tehnikuma tīmekļvietnē.

70. Kārtības ievērošana ir saistoša Tehnikuma darbiniekiem un izglītojamajiem, kas piedalās kombinētajās mācībās.

71. Jautājumus, kas nav atrunāti šajā Kārtībā, risina saskaņā ar spēkā esošajiem ārējiem normatīvajiem aktiem un Tehnikuma iekšējiem normatīvajiem aktiem.

72. Kārtība stājas spēkā tās apstiprināšanas dienā.

73. Kārtības izpildi kontrolē direktora vietnieks izglītības jomā.

